Ithomo rĩa 9
Famĩlĩ Yaku Ĩngĩgĩa na Gĩkeno Atĩa?
1. Kũhikania kũringana na watho nĩ kwa bata nĩkĩ harĩ gĩkeno kĩa famĩlĩ?
Ũhoro ũrĩa mwega umaga kũrĩ Jehova, Ngai mwene gĩkeno, ũrĩa wendaga famĩlĩ ikorũo na gĩkeno. Nĩwe waambĩrĩirie kĩhiko. Kĩhiko kĩrĩa gĩkĩtwo kũringana na watho nĩ kĩa bata harĩ gĩkeno kĩa famĩlĩ tondũ ciana nĩ ireragũo na ũgitĩri.
Ngai onaga kĩhiko atĩa? Endaga gĩkorũo kĩrĩ ũrũmwe wa gũtũũra wa mũthuri na mũtumia. Akristiano nĩ magĩrĩirũo gũtĩa watho wa kwao wĩgiĩ kwandĩkithia kĩhiko. (Luka 2:1, 4, 5) Jehova endaga mũthuri na mũtumia wake makorũo mehokanĩte. (Ahibirania 13:4) Nĩ athũire ndigano. (Malaki 2:16) Ĩndĩ nĩ etĩkĩrĩtie Akristiano matigane, na mũndũ ahike kana ahikanie rĩngĩ, angĩkorũo ũrĩa mahikanĩtie nake nĩ atharĩtie.
2. Mũthuri na mũtumia magĩrĩirũo gũikarania atĩa?
Jehova ombire athuri na atumia mateithanagie kĩhiko-inĩ. (Kĩambĩrĩria 2:18) Arĩ mũtwe wa famĩlĩ, mũthuri agĩrĩirũo gũtongoria harĩ kũhe famĩlĩ yake mabataro ma kĩĩmwĩrĩ na harĩ kũmathomithia ũhoro wa Ngai. Agĩrĩirũo kwĩima nĩ ũndũ wa wendo wake harĩ mũtumia wake. Athuri na atumia ao magĩrĩirũo kuonanagia wendo na kũheanaga gĩtĩo. Tondũ athuri na atumia ti akinyanĩru, kwĩruta kuohanagĩra nĩ hitho ya gĩkeno kĩa famĩlĩ.
3. Hihi nĩ mwagĩrĩirũo kweheranĩra kĩhiko kĩanyu kĩngĩaga gĩkeno?
Kĩhiko kĩanyu kĩngĩgĩa na mathĩna, inyuerĩ mwagĩrĩirũo kwĩrutanĩria gũtongorio nĩ wendo. (1 Akorintho 13:4, 5) Kiugo kĩa Ngai gĩtiugĩte atĩ kweheranĩra nĩyo njĩra ya kũniina mathĩna marĩa kaingĩ makoraga kĩhiko.
4. Inyuĩ ciana, Ngai amwendagĩra maũndũ marĩkũ?
Jehova endaga mũkorũo na gĩkeno. Amũheaga ũtaaro ũrĩa mwega mũno wĩgiĩ ũrĩa mũngĩkenera ũnyinyi wanyu. Endaga mũgunĩke nĩ ũũgĩ na ũmenyeru wa aciari anyu. (Akolosai 3:20) Ningĩ, Jehova nĩ endaga ũgĩe na gĩkeno kĩrĩa kiumanaga na gwĩka wendi wa Mũũmbi waku na Mũriũ wake.
5. Aciari, nĩ kĩĩ ciana cianyu irabatara nĩguo ikorũo na gĩkeno?
Wagĩrĩirũo kũruta wĩra na kĩyo nĩguo ũheage ciana ciaku irio, ũikaro, na nguo. (1 Timotheo 5:8) No nĩguo ciana ciaku igĩe na gĩkeno, nĩ ũkũbatara gũciruta kwenda Ngai na ciĩrute nake. (Aefeso 6:4) Kĩonereria gĩaku gĩa kwenda Ngai no kĩhutie mũno ngoro ya mwana waku. Ũngĩhũthĩra Kiugo kĩa Ngai, ũrutani waku no ũteithie mwana waku kũgĩa na mwĩcirĩrie ũrĩa wagĩrĩire.
Ciana nĩ igunĩkaga rĩrĩa ũraciĩkĩra ngoro na ũgacigathĩrĩria. Ningĩ nĩ ibataraga kũrũngwo na kũrũithio. Gũciruta na njĩra ĩyo gũcigitagĩra harĩ mĩtugo ĩrĩa ĩngĩtũma ciage gĩkeno. (Thimo 22:15) O na kũrĩ ũguo, ciana itiagĩrĩirũo kũrũithio na njĩra ya ũhinya.
Aira a Jehova nĩ macabĩte mabuku maigana ũna marĩa makoragwo marongoreirio makĩria gũteithia aciari na ciana. Mabuku macio makoragwo na ũhoro umĩte thĩinĩ wa Bibilia.
kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn kik_Latn